
U   I M E   R E P U B L I K E   H R V A T S K E

R J E Š E NJ E


Visoki trgovački sud Republike Hrvatske, u vijeću sastavljenom od sudaca Lidije Tomljenović, predsjednika vijeća, Marine Veljak, suca izvjestitelja, i Kristine Saganić, člana vijeća, u skraćenom stečajnom postupku nad dužnikom UDRUGA ZA ZAŠTITU HRVATSKE NACIONALNE I KULTURNE BAŠTINE URBS SPLIT, OIB 48841094210, Split, Bana Jelačića 4., odlučujući o dužnikovoj žalbi protiv rješenja Trgovačkog suda u Splitu poslovni broj St-1072/2017 od 19. veljače 2018., u sjednici vijeća održanoj 27. ožujka 2018. 

r i j e š i o   j e

	Odbija se dužnikova žalba kao neosnovana i potvrđuje rješenje Trgovačkog suda u Splitu poslovni broj St-1072/2017 od 19. veljače 2018.

Obrazloženje

Rješenjem Trgovačkog suda u Splitu poslovni broj St-1072/2017 od 19. veljače 2018. otvoren je skraćeni stečajni postupak nad dužnikom Udruga za zaštitu Hrvatske nacionalne i kulturne baštine URBS Split, 19. veljače 2018., u 14,00 sati, kad je rješenje objavljeno na mrežnoj stranici e-Oglasna ploča suda (točka I. izreke), za stečajnog upravitelja imenovan je Ante Majić iz Zagreba (točka II. izreke), zaključen je skraćeni stečajni postupak nad dužnikom Udruga za zaštitu Hrvatske nacionalne i kulturne baštine URBS Split (točka III. izreke), određeno je da će nakon pravomoćnosti tog rješenja dužnik biti brisan iz registra (točka IV. izreke). 

U obrazloženju pobijanog rješenja prvostupanjski sud je utvrdio da je Financijska agencija podnijela zahtjev za provedbu skraćenog stečajnog nad dužnikom sukladno odredbi čl. 429. Stečajnog zakona („Narodne novine“ broj 71/15; dalje: SZ).

Pozivom na odredbe čl. 428., 430., 431. SZ-a, prvostupanjski je sud donio pobijano rješenje.

Protiv tog rješenja žalbu je podnio dužnik s obrazloženjem da mu je onemogućeno sudjelovanje u postupku, jer nije dobio obavijest o blokadi, dugu, ni o pokretanju stečajnog postupka. Žalitelj je naveo da do sada dužnik nije nikada bio blokiran, a da je nakon otvaranja stečajnog postupka blokiran zbog doprinosa Hrvatskim vodama u iznosu od 637,38 kn.

	Odgovor na žalbu nije podnesen.

	Žalba nije osnovana.

	Pobijano rješenje ispitano je na temelju odredbe čl. 365. st. 2. u vezi s čl. 381. Zakona o parničnom postupku („Narodne novine" broj: 53/91, 91/92, 112/99, 88/01, 117/03, 88/05, 2/07, 84/08, 123/08, 57/11, 25/13 i 89/14; dalje: ZPP) i čl. 10. SZ-a, u granicama razloga navedenih u žalbi, pazeći po službenoj dužnosti na bitne povrede odredaba parničnog postupka iz članka 354. stavka 2. točaka 2., 4., 8., 9., 11., 13. i 14. ZPP-a, kao i na pravilnu primjenu materijalnog prava (članak 356. ZPP-a).

	U postupanju prvostupanjskog suda nisu utvrđene bitne povrede odredaba parničnog postupka na koje je ovaj sud dužan paziti po službenoj dužnosti.

Prema podacima iz sudskog spisa proizlazi da je Financijska agencija podnijela zahtjev za provedbu skraćenog stečajnog postupka nad dužnikom sukladno odredbi čl. 429. 
st. 1. SZ-a, jer dužnik nema zaposlenih, a na dan 17. studenoga 2017. u Očevidniku redoslijeda osnova za plaćanje dužnik ima evidentirane neizvršene osnove za plaćanje u iznosu od 5.637,38 kn u neprekidnom razdoblju od 120 dana, dakle ispunjene su pretpostavke iz odredbe čl. 428. st. 1. SZ-a. 

	Prvostupanjski je sud nakon uvida u registar udruga utvrdio da nije pokrenut drugi postupak brisanja dužnika iz sudskog registra dužnika te je sukladno odredbi čl. 430. SZ-a, na e-Oglasnoj ploči sudova 22. prosinca 2017. objavio oglas koji sadržava:

	- podatke za identifikaciju dužnika,
	- podatak o ukupnom iznosu duga evidentiranog na temelju neizvršenih osnova za plaćanje,
	- poziv osobama ovlaštenim za zastupanje dužnika po zakonu da u roku od 15 dana od dana objave oglasa podnesu sudu javnobilježnički ovjerovljen popis imovine i obveza na propisanom obrascu,
	- poziv vjerovnicima da najkasnije u roku od 45 dana od objave oglasa predlože otvaranje stečajnog postupka
	- upozorenje o pravnim posljedicama nepodnošenja prijedloga za otvaranje stečajnog postupka iz čl. 431. SZ-a.

	Prema podacima iz spisa proizlazi da u označenom roku osoba ovlaštena za zastupanje dužnika nije podnijela javnobilježnički ovjerovljeni popis imovine i obveza dužnika, a niti je koji od vjerovnika predložio otvaranje stečajnog postupka. 

Slijedom tih okolnosti, prvostupanjski sud je pravilno primijenio zakonsku pretpostavku o dužnikovoj nesposobnosti za plaćanje i na temelju odredbe čl. 431. SZ-a po službenoj dužnosti donio rješenje o otvaranju i zaključenju stečajnog postupka primjenjujući na odgovarajući način odredbe čl. 132. i 133., te čl. 286. do 292. SZ-a.

Žalbeni navodi nisu osnovani niti od utjecaja na zakonitost i pravilnost pobijanog rješenja. Naime, sukladno odredbi čl. 12. st. 1. i. 2. SZ-a sudska pismena dostavljaju se objavom pismena na mrežnoj stranici e-Oglasna ploča sudova, ako Stečajnim zakonom nije drugačije određeno. Dostava se smatra obavljenom istekom osmog dana od dana objave pismena na mrežnoj stranici e-Oglasna ploča sudova. Objava pismena na mrežnoj stranici 
e-Oglasna ploča sudova smatra se dokazom da je dostava obavljena svim sudionicama i onima za koje ovaj Zakon propisuje posebnu dostavu. Dakle, predmetni oglas objavljen je na e-Oglasnoj ploči suda 22. prosinca 2017. i istekom osmog dana od dana objave Oglasa na mrežnoj stranici e-Oglasne ploče suda smatra se da je dostava predmetnog oglasa obavljena dužniku.

	Na temelju svega navedenog valjalo je odlučiti kao u izreci primjenom odredbe 
čl. 380. t. 2. ZPP-a u vezi s odredbom članka 10. SZ-a.

Zagreb, 27. ožujka 2018.

Predsjednik vijeća
Lidija Tomljenović, v. r.

Za točnost otpravka – ovlašteni službenik
Brankica Curman

